## Statut Dubrovačkog demokratskog sabora

### NN 30/2013 (11.3.2013.), Statut Dubrovačkog demokratskog sabora

30 11.03.2013 Statut Dubrovačkog demokratskog sabora

POLITIČKE STRANKE

536

Na temelju članka 10. Zakona o političkim strankama (»Narodne novine« 76/93, 111/96 i 164/98 i 36/01) Osnivačka skupština DUBROVAČKOG DEMOKRATSKOG SABORA na sjednici održanoj dana 5. studenoga 2012. u Dubrovniku donesen je

STATUT

I. OPĆE ODREDBE

Članak 1.

DUBROVAČKI DEMOKRATSKI SABOR je politička stranka, utemeljena na načelima višestranačja, parlamentarnog sustava, podjele vlasti na zakonodavnu, izvršnu i sudsku, jednakopravnosti svih pred zakonom i jednakopravnosti svih oblika vlasništva te slobodnom tržištu roba, rada i kapitala.

DUBROVAČKI DEMOKRATSKI SABOR posebno će se starati o očuvanju i promicanju posebnosti i vrijednosti političke, gospodarske i kulturne baštine i tradicije RH i šire dubrovačke regije, koje su sastavni dio identiteta hrvatskog naroda i države, poput hrvatske povijesti, kulture, jezika, pisma, prava, tradicije i prostora.

Članak 2.

Ovim Statutom DUBROVAČKI DEMOKRATSKI SABOR uređuje svoj pravni položaj, naziv, sjedište i znak, predstavljanje i zastupanje, područje, ciljeve i načela, način djelovanja, oblike organiziranja i unutarnje ustrojstvo, te način njihovog izbora i opoziva, sredstva za rad, prestanak, postupak s imovinom u slučaju prestanka i ostala pitanja značajna za rad stranke.

NAZIV I SJEDIŠTE STRANKE

Članak 3.

Naziv stranke: DUBROVAČKI DEMOKRATSKI SABOR

Skraćeni naziv stranke: DDS.

Sjedište: Dubrovnik

Odluku o promjeni naziva stranke donosi Sabor, a odluku o promjeni adrese sjedišta Glavni odbor.

PREDSTAVLJANJE I ZASTUPANJE STRANKE

Članak 4.

Stranku predstavlja i zastupa predsjednik.

U slučaju njegove spriječenosti, zamjenjuje ga jedan od dopredsjednika kojeg on odredi i to u granicama danih ovlasti. Ako je predsjednik spriječen odrediti osobu koja će ga mijenjati, učinit će to umjesto njega Glavni odbor stranke.

PODRUČJE DJELOVANJA

Članak 5.

Stranka djeluje u pravilu na području Republike Hrvatske. Težište svog djelovanja stranka će staviti na područje dubrovačke regije (Konavle, Župa, Grad, Dubrovačko primorje, Pelješac, Metković, Ploče, Korčula, Lastovo, Mljet, Elafitsko otočje, što u vrijeme donošenja ovog Statuta »pokriva« područje Dubrovačko-neretvanske županije).

DUBROVAČKI DEMOKRATSKI SABOR surađuje s organizacijama osnovanim u inozemstvu sukladno pravnom poretku pojedine strane zemlje i može se učlaniti u međunarodne političke i nepolitičke organizacije.

Odluke o suradnji i učlanjenu donosi Glavni odbor stranke.

PEČAT I ZNAK STRANKE

Članak 6.

Pečat stranke okruglog je oblika, promjera 40 mm, gdje ima polukružno ispisano DUBROVAČKI DEMOKRATSKI SABOR, Dubrovnik, a uporabu pečata uređuje Predsjedništvo stranke.

Znak DDS-a je pravokutnog oblika podijeljen u crveno i modro polje preko kojih su bijela slova DD, dok se crno slovo S nalazi izvan polja.

II. TEMELJNA NAČELA I CILJEVI

Članak 7.

Temeljna svrha političkog djelovanja DUBROVAČKOG DEMOKRATSKOG SABORA jest ostvarenje slobodne zajednice, pri čemu se podrazumijeva da je u njoj slobodan, jednakopravan i socijalno siguran svaki pojedinac.

U političkom djelovanju stranka polazi od temeljnih vrijednosti slobodne i suverene RH, sadržanih u njenom Ustavu.

Članak 8.

Temeljni ciljevi su:

• duhovno, materijalno i socijalno blagostanje svakog građanina Republike Hrvatske, a posebno šireg dubrovačkog područja.

• gospodarski prosperitet i razvoj uz potpunije korištenje prirodnih i ljudskih potencijala, osobito u turizmu, pomorstvu, poljoprivredi, trgovini, te svim drugim oblicima poduzetništva i obrtništva,

• poboljšanje komunalnog standarda građana, naročito vodoopskrbe, odvodnje otpadnih voda, javne čistoće, javnog gradskog i prigradskog prijevoza, javne rasvjete i sl.

• oblikovanje i provedba demografskog, urbanističko-prostornog i ekološki održivog gospodarskog i socijalnog razvitka

• dostizanje većeg zdravstvenog i socijalnog standarda svih kategorija stanovništva,

• poboljšanje materijalnog položaja umirovljenika i socijalno ugroženih osoba,

• poboljšanje kakvoće osnovnog i srednjeg školstva te visokog obrazovanja,

• promicanje i zaštita temeljnih vrijednosti Domovinskog rata, te

• zaštita svih kulturno-povijesnih znamenitosti i vrijednosti dubrovačkog kraja.

JAVNOST RADA

Članak 9.

Rad stranke i njezinih tijela je javan. Za javnost rada odgovoran je predsjednik stranke.

Iznimno, tijela stranke sa svojih sjednica mogu isključiti javnost kada se raspravlja o određenim unutarstranačkim pitanjima.

III. ČLANSTVO

Članak 10.

Članom stranke može postati svaki hrvatski državljanin pod uvjetom da je punoljetan i poslovno sposoban, te da nije član neke druge stranke registrirane na području RH.

Član stranke mora prihvaćati njen Statut, druge akte i Program rada stranke, te raditi na ostvarivanju njenih ciljeva.

Za učlanjenje u DDS potrebno je potpisati pristupnicu. Potpisana pristupnica dostavlja se Tajništvu stranke koje je dužno provjeriti udovoljava li potpisnik pristupnice uvjeta iz stavka 1. ovoga članka.

Ukoliko Predsjednik stranke u roku od 30 dana od dana prispjele pristupnice pismenom odlukom ne odbije učlanjenje, smatrat će se da je izvršen upis u evidenciju članstva stranke i od tog trenutka potpisnik pristupnice smatra se članom stranke.

Zahtjevi za učlanjenje podneseni u vrijeme održavanja unutarstranačkih izbora, odnosno nakon donošenja odluke o sazivu unutarstranačkih izbora razmatraju se nakon što unutarstranački izbori budu provedeni. U navedenom roku Predsjednik ne može donijeti odluku o učlanjenju.

Ukoliko je odluka Predsjednika stranke negativna u odnosu na učlanjenje, o tome treba obavijestiti potpisnika pristupnice pismenim putem.

Ukoliko kandidat nije zadovoljan odlukom Predsjednika stranke, može izjaviti žalbu Glavnom odboru stranke u roku od 15 dana od primitka odluke. Odluka Glavnog odbora stranke je konačna.

Nakon konačne odluke o upisu novoga člana, izdaje mu se članska iskaznica.

Članstvo u stranci regulira se redovitim plaćanjem mjesečne članske pristojbe, u iznosu koje utvrdi Predsjedništvo stranke.

Za evidenciju članstva odgovoran je tajnik stranke.

Svaki član DDS-a pripada jednoj podružnici – ogranku, prema mjestu prebivališta. U slučaju njegovog preseljenja, član se mora odjaviti u dosadašnjoj podružnici – ogranku, te navesti novu adresu kako bi mogao biti upisan u drugu podružnicu – ogranak.

Članak 11.

Sabor stranke može posebno zaslužnu osobu za razvitak i ostvarivanje ciljeva stranke proglasiti počasnim članom.

Uvjete i postupak dodjele statusa počasnog člana utvrđuje Predsjednik stranke.

Članak 12.

Član DDS-a ima pravo:

• sudjelovati u radu stranke, odnosno stvaranju i provedbi politike stranke,

• birati i biti biran u tijela stranke,

• dobiti člansku iskaznicu stranke,

• biti izvješćivan o radu stranke,

• podnijeti ostavku na dužnost u stranci na koju je izabran ili imenovan,

• istupiti iz stranke.

Član DDS-a ima obvezu:

• djelovati sukladno Statutu, Programu i drugim aktima i odlukama nadležnih tijela i dužnosnika stranke, te poštivati stranačku stegu

• izvještavati o svom političkom djelovanju nadležna tijela i dužnosnike stranke,

• štititi interese i ugled stranke,

• provoditi odluke tijela stranke, pri čemu prednost imaju odluke višeg tijela DDS-a

• redovito plaćati člansku pristojbu i poticati ostale oblike materijalne potpore.

Osnove stranačkog kodeksa čine obveze iz prethodnog stavka ovog članka, te pridržavanje općih pravila uljuđenog ponašanja.

Nepridržavanjem pravila uljuđenenog ponašanja, član ugrožava interese i ugled stranke, o čemu raspravlja i odlučuje Sud časti.

Za nepridržavanje pravila stranačkog kodeksa članu se može izreći mjera opomene, suspenzije ili isključenja iz stranke. Odluku o suspenziji donosi predsjednik stranke, a odluku o isključenju Sud časti. Na odluku o suspenziji, odnosno isključenju iz stranke, član ima pravo žalbe u roku od 8 dana, od dana primitka odluke o suspenziji, odnosno isključenju, i to Glavnom odboru stranke čija je odluka konačna.

Članak 13.

Članstvo u stranci prestaje:

• istupanjem iz stranke,

• brisanjem iz registra stranke i

• isključenjem iz stranke

Istupanjem iz stranke prestaje članstvo voljom dotadašnjeg člana.

Za istupanje iz članstva u pravilu se daje pisana izjava koja ne mora biti obrazložena.

Brisanjem iz registra stranke prestaje članstvo u stranci nastupom jedne od sljedećih okolnosti:

• ako je u prijavi za primanje u članstvo stranke podnositelj prijave dao neistinite podatke,

• ako član pristupi drugoj političkoj stranci registriranoj u Republici Hrvatskoj,

• ako se na izborima kandidira bez suglasnosti nadležnog tijela stranke,

• zbog kontinuiranog neplaćanja mjesečne članske pristojbe,

• gubitkom poslovne sposobnosti,

• podnošenjem ostavke na članstvo ili dužnost u predstavničkim, izvršnim i drugim tijelima vlasti, bez prethodne suglasnosti nadležnog tijela DDS-a.

• smrću člana

Nalog za brisanje iz registra stranke daje Tajnik, odnosno Predsjedništvo.

Brisani član može se ponovno učlaniti u stranku nakon što se otklone razlozi zbog kojih je brisan iz registra.

Član stranke bit će isključen ukoliko grubo krši Statut, ili druge akte i odluke, odnosno svojim ponašanjem teško narušava ugled stranke.

O isključenju odlučuje Predsjedništvo stranke protiv čije je odluke dopuštena žalba Glavnom odboru stranke.

Odluka Glavnog odbora DDS-a je konačna.

Članak 14.

DUBROVAČKI DEMOKRATSKI SABOR ima podupirajuće članove, državljane RH, s prebivalištem u RH ili inozemstvu, koji moralno i materijalno potpomažu rad stranke. Podupiratelji ne mogu biti birani u tijela stranke, ali mogu sudjelovati u radu sjednica ako ih se pozove.

IV. ORGANIZACIJSKO USTROJSTVO

Članak 15.

DUBROVAČKI DEMOKRATSKI SABOR je ustrojena po teritorijalno-funkcionalnom načelu.

Stranka se sastoji od sljedećih stupnjeva ustroja:

• središnjih tijela (Sabor, Glavni odbor, Predsjedništvo, Nadzorni odbor, Sud časti i Predsjednik)

• županijskih, gradskih i općinskih podružnica i

• ogranaka.

SREDIŠNJA TIJELA DUBROVAČKOG DEMOKRATSKOG SABORA

Članak 16.

Središnja tijela DDS-a su:

• Sabor stranke

• Glavni odbor

• Predsjedništvo

• Nadzorni odbor

• Sud časti

• Predsjednik

SABOR DUBROVAČKOG DEMOKRATSKOG SABORA

Članak 17.

Najviše tijelo stranke je Sabor koji čine svi članovi:

• Glavnog odbora

• Predsjedništva

• Predsjednici županijskih, gradskih i općinskih podružnica

• Izabrani članovi stranke na sjednicama podružnica i to na svakih 10 članova jedan zastupnik – član Sabora.

Članak 18.

Sabor stranke, kao najviše tijelo stranke:

• utvrđuje temeljna načela politike

• donosi Statut i Program stranke, te njihove izmjene i dopune

• razmatra i usvaja izvješća o radu središnjih tijela stranke

• bira i razrješava predsjednika, dopredsjednike, Tajnika i rizničara stranke

• bira i razrješava članove Nadzornog odbora

• bira i razrješava članove Suda časti stranke

• donosi preporuke, smjernice, rezolucije i odluke

• odlučuje o imovini stranke

• donosi odluku o prestanku rada stranke

• proglašava počasne i podupirujuće članove stranke

• donosi Poslovnik o svome radu

Članak 19.

Sabor djeluje u redovnom i izvanrednom zasjedanju.

Redovno zasjedanje Sabora saziva predsjednik. U pravilu se odvija svake četiri godine i to je u pravilu izborni Sabor. Izvještajni Sabor se održava u pravilu jednom godišnje.

Izvanredno zasjedanje Sabora saziva predsjednik na vlastiti poticaj ili na temelju odluke 1/2 članova Glavnog odbora, te na zahtjev najmanje 1/3 svih županijskih, gradskih i općinskih podružnica stranke. Predsjednik mora sazvati Sabor stranke u roku od 60 dana od primitka pisanog zahtjeva.

Ukoliko predsjednik odbije sazvati izvanredni Sabor, saziva ga Glavni odbor.

Sabor može donositi odluke ako je nazočno najmanje 1/2 članova Sabora. Odluke su pravovaljane kada za njih glasuje nadpolovična većina nazočnih izaslanika– članova Sabora.

GLAVNI ODBOR DUBROVAČKOG DEMOKRATSKOG SABORA

Članak 20.

Glavni odbor čine:

• članovi Predsjedništva i

• predsjednici svih podružnica

Glavni odbor zasjeda po potrebi i predsjedava mu Predsjednik stranke, a u slučaju njegove spriječenosti jedan od dopredsjednika stranke kojeg odredi Predsjednik stranke.

Predsjednik DDS-a može po potrebi imenovati– kooptirati još do sedam članova u Glavni odbor.

Članak 21.

Glavni odbor stranke:

• utvrđuje prijedlog programa stranke

• raspravlja i odlučuje o bitnim političkim pitanjima

• raspravlja o bitnim pitanjima iz djelovanja Predsjedništva stranke

• prati provedbu i izvršavanje odluka stranke

• utvrđuje godišnji financijski plan i prihvaća završni račun

• utvrđuje prijedloge, izmjena i dopune Statuta i predlaže Saboru na prihvaćanje

• razvija organizacijsko ustrojstvo stranke

• obavlja sve ostale važne poslove, koji nisu u nadležnosti

sabora i drugih tijela stranke.

Članak 22.

Sjednice Glavnog odbor saziva Predsjednik:

• na vlastiti poticaj

• na zahtjev natpolovične većine članova Glavog odbora stranke

Glavni odbor može donositi odluke kada su na sjednici nazočne najmanje 1/2 njezinih članova, a odluke se donose natpolovičnom većinom nazočnih članova.

PREDSJEDNIŠTVO DUBROVAČKOG DEMOKRATSKOG SABORA

Članak 23.

Predsjedništvo ima do 15 članova i čine ga:

• predsjednik

• tri dopredsjednika

• predsjednici najbrojnijih podružnica

• predsjednik mladeži stranke

• tajnik stranke

Predsjednik DDS-a može po potrebi i svojoj procjeni imenovati – kooptirati do tri člana u Predsjedništvo.

Članak 24.

Dužnosti Predsjedništva su:

• predlagati Saboru i Glavnom odboru stranke glavne političke odluke

• predlagati Saboru stranke izbor predsjednika Suda časti i njegovih članova

• predlagati Saboru stranke izbor predsjednika Nadzornoga odbora i njegovih članova

• predlagati Saboru stranke izbor predsjednika stranke

• predlagati odluke o dodjeli priznanja stranke.

Članak 25.

Sjednice Predsjedništva saziva predsjednik stranke.

Predsjedništvo odlučuje, kada su na njegovim sjednicama nazočne najmanje 2/3 članova. Odluke su pravovaljane ako za njih glasuje natpolovična većina nazočnih članova na sjednici.

NADZORNI ODBOR DUBROVAČKOG DEMOKRATSKOG SABORA

Članak 26.

Nadzorni odbor stranke neovisno je tijelo sastavljeno od 3 člana koji nadziru materijalno i financijsko poslovanje stranke. Na prijedlog Predsjedništva bira ih Sabor stranke na rok od 4 god. Ista osoba može biti više puta uzastopce izabrana u Nadzorni odbor.

Svoje izvješće podnose Glavnom odboru i Saboru stranke.

Članovi Nadzornog odbora ne mogu biti članovi drugih središnjih tijela stranke.

SUD ČASTI DUBROVAČKOG DEMOKRATSKOG SABORA

Članak 27.

Sud časti je neovisno tijelo sastavljeno od 5 članova. Na prijedlog Predsjedništva bira ih Sabor stranke na rok od 4 god. Ista osoba može biti više puta uzastopce izabrana u Sud časti.

Sud odlučuje o stegovnim i drugim sporovima unutar stranke i to na temelju Statuta i Poslovnika kojeg donosi Predsjedništvo stranke.

Članovi Suda časti ne mogu biti istodobno članovi drugih središnjih tijela stranke.

PREDSJEDNIK STRANKE

Članak 28.

Predsjednik stranke je ujedno i predsjednik Sabora, Glavnog odbora i Predsjedništva.

Predsjednik predstavlja i zastupa stranku, a suodgovoran je s ostalim članovima Predsjedništva za cjelokupan rad stranke. Saziva sjednice Sabora, Glavnog odbora i Predsjedništva stranke, te im predsjedava.

Predsjednika DDS-a bira Sabor stranke tajnim glasovanjem, većinom glasova svih sabornika na vrijeme od 4 godine. Ista osoba može biti više puta uzastopce izabrana za Predsjednika.

U istom postupku kao i predsjednik izabiru se i tri dopredsjednika stranke. Mandat im također traje četiri godine. Nema zapreke da ista osoba bude više puta uzastopce izabrana za dopredsjednika stranke.

TERITORIJALNO-FUNKCIONALNA ORGANIZACIJA

Članak 29.

Temeljna teritorijalno-funkcionalna organizacija stranke su podružnice.

Podružnice se u pravilu osnivaju za područje županije, grada, dijela grada i općine.

Tijela upravljanja u podružnicama su: Skupština kao najviše tijelo. Skupština podružnice bira Predsjedništvo i Predsjednika podružnice kao izvršna politička tijela.

Članak 30.

Podružnice promiču i realiziraju politiku stranke, neposrednim djelovanjem svojih članova u različitim oblicima okupljanja i djelovanja građana, usklađuju djelovanje ogranaka na svom području i izražavaju interese stranke u županijama, gradovima i općinama u kojima djeluju, a posebno u predstavničkim i izvršnim tijelima vlasti.

Članak 31.

Podružnice djeluju sukladno političkim načelima stranke sadržanim u Statutu, Programu i odlukama viših tijela.

Podružnice predlažu kandidate stranke za izbore u predstavnička tijela županija, gradova i općina, te na ostalim nižim razinama.

Konačnu odluku o prijedlozima podružnice donosi Predsjednik stranke.

Članak 32.

Na područjima djelovanja podružnica, u kojima se osnivaju mjesni odbori ili gradski kotarevi osnivaju se ogranci u cilju uspostavljanja što učinkovitije teritorijalne organizacije stranke i ostvarivanja politike mjesne samouprave.

Ogranak ima skupštinu koja bira predsjednika ogranka.

V. KANDIDIRANJE, IZBOR I OPOZIV TIJELA

Članak 33.

Sva tijela stranke biraju se na vrijeme od 4 godine.

Tajnim glasovanjem bira se predsjednik DDS-a.

Kandidata/e za predsjednika DDS-a predlaže Predsjedništvo stranke.

Kandidate za dopredsjednike, tajnika i rizničara predlaže Predsjednik stranke.

Predsjednici ustrojbenih oblika, članovi Suda časti, Nadzornog odbora i svi ostali biraju se javnim glasovanjem.

Na dužnost je izabran onaj kandidat, koji dobije natpolovičnu većinu glasova nazočnih članova tijela koje ga bira.

Kada je predloženo više kandidata, provodi se tajno glasovanje, a izabran je onaj koji dobije najveći broj glasova.

Tijela i dužnosnike DDS-a može opozvati tijelo koje ih je izabralo i prije isteka mandata ako ne izvršavaju povjerene zadaće.

U slučaju smrti, podnošenja ostavke ili prestanka članstva predsjednika županijske, gradske, općinske podružnice ista bira novog predsjednika.

U vrijeme trajanja mandata naknadno izabranog člana ubraja se i vrijeme člana umjesto kojeg je izabran.

Prestankom mandata tijela DDS-a prestaje i mandat njegovih članova.

Članak 34.

Predsjedništvo predlaže, a Glavni odbor stranke donosi konačnu odluku o kandidatima za predstavnička tijela u RH i to:

• za predsjednika Republike,

• zastupnike u Saboru

Predsjedništvo predlaže, a predsjednik stranke donosi konačnu odluku o kandidatima za:

• Župane

• Vijećnike u županijskim skupštinama

• Gradonačelnike

• Gradske vijećnike

• Načelnike općina

• Članove općinskih vijeća

Članak 35.

Svaki član stranke DDS-a može biti opozvan nakon izbora bilo da obnaša dužnost župana, gradonačelnika, načelnika, županijskog, gradskog ili općinskog vijećnika, ako ne izvršava svoju funkciju ili ne postiže rezultate koji zadovoljavaju. Konačnu odluku o opozivu donosi Predsjedništvo.

VI. TAJNIŠTVO STRANKE

Članak 36.

Tajništvo obavlja organizacijske, administrativne, pravne, financijsko-knjigovodstvene, blagajničke i ostale stručne i tehničke poslove potrebne za funkcioniranje svih tijela stranke.

Tajništvom rukovodi tajnik.

Za obavljanje ovih poslova u tajništvu se može zaposliti odgovarajući broj stručnih ljudi.

Tajnik stranke priprema i skrbi se o:

• radu Predsjedništva stranke

• radu Glavnog odbora stranke

• radu ostalih središnjih tijela stranke

• ostalom, po naputku predsjednika stranke.

Tajnika bira Sabor stranke na rok od četiri godine, s tim da ista osoba može biti više puta uzastopce izabrana za tajnika stranke.

Rizničar se brine o prihodima i rashodima stranke. Podnosi prijedlog financijskog plana i završnog računa Glavnom odboru.

Rizničara bira Sabor stranke na rok od četiri godine, s tim da ista osoba može biti više puta uzastopce izabrana za rizničara stranke.

VII. MATERIJALNO I FINANCIJSKO POSLOVANJE

Članak 37.

DDS je politička stranka koja posluje u skladu s Zakonom o političkim strankama čija se financijska sredstva mogu koristiti isključivo za ostvarenje političkih ciljeva utvrđenih Statutom i Programom stranke.

Na prijedlog Predsjedništva stranke uređuje se način i uvjeti stjecanja i trošenja sredstava, način vođenja financijskog poslovanja i druga pitanja vezana uz stranačke financije sukladno Zakonu o financiranju političkih aktivnosti i izborne promidžbe.

DDS ostvarivat će prihode od:

• naknada iz državnog proračuna,

• naknada iz proračuna lokalne uprave i samouprave,

• mjesečnih članskih pristojbi,

• donacija, darova i

• ostalih izvora sukladno zakonu.

Materijalnim i financijskim poslovanjem stranke rukovodi rizničar.

VIII. PRESTANAK POSTOJANJA DUBROVAČKOG DEMOKRATSKOG SABORA

Članak 38.

DDS prestaje postojati i djelovati odlukom Sabora. Za pravovaljanu odluku treba glasovati najmanje 2/3 ukupnog broja članova Sabora.

Članak 39.

U slučaju prestanka postojanja DDS-a sva imovina stranke predat će se Gradu Dubrovniku.

IX. OSTALE ODREDBE

Članak 40.

Pravovaljano tumačenje ovog Statuta daje Predsjedništvo stranke.

X. PRIJELAZNE I ZAKLJUČNE ODREDBE

Članak 41.

Osnivačka skupština bira Predsjedništvo DDS-a kojega čine: predsjednik, tri dopredsjednika, predsjednik mladeži, tajnik i rizničar. Predsjedništvo obnaša sve dužnosti do saziva Sabora.

Predsjedništvo mora sazvati Sabor DUBROVAČKOG DEMOKRATSKOG SABORA najkasnije u roku od 1 godine od dana održavanja Osnivačke skupštine.

Članak 42.

Do sazivanja Sabora DDS-a sva ovlaštenja svih statutarnih tijela stranke obavlja izabrano Predsjedništvo.

Članak 43.

Ovlašćuje se Predsjedništvo stranke da u roku od 12 mjeseci od održane osnivačke skupštine sazove županijske, gradske i općinske podružnice DDS-a.

Članak 44.

Ovaj Statut stupa na snagu danom donošenja i primjenjuje se odmah. Objavit će se u »Narodnim novinama« ili u nekom drugom javnom glasilu.

|  |  |
| --- | --- |
| Predsjednik Pero Vićan, v. r. | Predsjednik Radnog predsjedništva Osnivačke skupštine Dubrovačkog demokratskog sabora Ivan Jelčić, v. r. |

Statut, NN 30/2013-536